Shiga
Lahta Sam mung Pangsai majan hta Myen du langai hte hpyenla 4 si
- Post 25 September 2012
- Last Updated on 25 September 2012
- By KNG
- Hits: 415
Lahta Sam mung Pangsai (Chyukuk) mare hte deng mi tsan ai shara Hpai Kawng mare makau kaw Myen asuya hpyendap Hka-La-Ya 69 hte KIA npu Mungshawa Hpyen Hpung (MHH), kung 5 ni a lapran September 24 ya shani majan byin wa sai hte, Myen asuya hpyendu langai hte hpyenma 3 si sum ai lam chye lu ai.
Majan laja lana byin wa ai hpang, KIA npu MHH hpyen hpung hpe malu masha hte kaga rai ni htaw sa jaw ai, asak 15 ning re MHH magam gun langai hpe Myen asuya hpyenla ni kawn sat kau ai hte, Myen asuya maga na gaw, majan hta, 4 si na, 10 jan hkala hkrum wa sai lam, shawnglam ginra kaw na KIA salang ni tsun ai.
Kapna mare dingsa kaw byin ai majan hta, Myen asuya hpyenla ni gaw, MHH hpe rai htaw sa ya nga ai, dai ma hpe, rim la nna, myi, ladi, baw hte du krung hkan, nhkyi hte galun da ya na, gap sat kau ai hte moimang hpe gaw, nta langai shawng kaw kabai tawn da ya ai lam chye lu ai.
Shi a moimang hpe sa hta la ai shaloi, baw kaw na sai ni gayun taw nna nsa hti taw ai re hte, dai na maga de lup kau ai re lam dai salang ni kawn tsun ai. Dai ma gaw, gasat ai hta gaw n lawm ai lam chye lu ai.
Ndai majan gaw, jahpawt maga kawn hpang nna, Jeng Shang hte Dawng Waw mare hkan byin wa sai hte, Kapna mare dingsa maga gaw, shana maga de, laja lana gasat hkat wa sai re lam shawnglam kaw na KIA hpyenla langai tsun ai.
“Jahpawt hkying 10:30 kaw kalang, shani hkying 1 kaw kalang, shana de hkying 4 kawn jan du wa ai ten du hkra laja lana gasat hkat wa sai re,” nga shi tsun ai.
Myen asuya hpyendap gaw hkala hkrum ai ni hpe, Pangsai hte Muse mung shawa tsi rung hkan htaw sat awn da ai re hte, si hkrum ai, du langai hte hpyenla ni a moimang ni hpe gaw, shanhte a hpyendap hte htaw la mat ai lam chye lu ai.
MHH hpyen hpung kaw na gaw, hkrat sum ai lam n nga ai hte, lahkawng hkala hkrum wa sai rai nna, shan yan hpe, Miwa mung shawa tsirung de sa tawn da ai lam, KIA salang langai KNG Jinghpaw Shiga Dap de tsun ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn